FÆLLES HOLDNING (EF) Nr. 36/98 fastlagt af Rådet den 30. april 1998 med henblik på vedtagelse af Europa-Parlamentets og Rådets afgørelse . . ./98/EF af . . . om vedtagelse af et EF-handlingsprogram vedrørende forureningsrelaterede sygdomme som led i indsatsen inden for folkesundhed (1999-2001) (98/C 227/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4), og

ud fra følgende betragtninger:

(1) Forureningsrelaterede sygdomme får stadig større betydning i hele Fællesskabet og giver anledning til offentlig bekymring;

(2) i henhold til traktatens artikel 3, litra o), skal Fællesskabets virke bidrage til opnåelse af et højt sundhedsbeskyttelsesniveau;

(3) i traktatens artikel 129 tillægges der udtrykkeligt Fællesskabet kompetence på dette område, for så vidt som Fællesskabet bidrager til det ved at fremme samarbejdet mellem medlemsstaterne og om nødvendigt støtte deres indsats, fremme samordningen af deres politikker og programmer, fremme samarbejdet med tredjelande og med de internationale organisationer, der beskæftiger sig med folkesundhed; Fællesskabets indsats skal være rettet mod forebyggelse af sygdomme og fremme af sundhedsoplysning og -uddannelse;

(4) programmet vil bidrage til virkeliggørelsen af Fællesskabets målsætning i henhold til traktatens artikel 129 ved at medvirke til at opnå større viden om og forståelse af forureningsrelaterede sygdomme, deres forbindelse med forurenende stoffer og forebyggelse, samt formidling af informationer på dette område, hvorved sammenligneligheden af oplysningerne herom øges, og ved at udvikle aktioner, der supplerer eksisterende fællesskabsprogrammer og -aktioner uden at skabe unødvendige overlapninger;

(5) i traktatens artikel 130 R bestemmes det, at Fællesskabets politik på miljøområdet skal bidrage til beskyttelse af menneskers sundhed;

(6) forebyggelse af forureningsrelaterede sygdomme skal omfatte ikke alene foranstaltninger rettet mod forureningskilder og koncentrationer af forurenende stoffer samt begrænsning af eksponeringen, men også folkesundhedsaktioner rettet mod offentligheden, der skal sætte borgerne i stand til at begrænse eksponeringen og mildne de skadelige konsekvenser for sundheden; der skal sideløbende med indsamlingen af data om koncentrationerne af forurenende stoffer i luften indsamles data om sundhedskonsekvenser og eksponering;

(7) Rådet og medlemsstaternes sundhedsministre, forsamlet i Rådet, har i deres resolution af 11. november 1991 om sundhed og miljø (5) opfordret Kommissionen til i tæt samarbejde med medlemsstaternes kompetente myndigheder at udarbejde en oversigt over den viden og erfaring, der foreligger i medlemsstaterne, i Fællesskabet og i de internationale organisationer for så vidt angår forbindelsen mellem sundhed og miljø.

(8) forureningsrelaterede sygdomme er blevet udpeget som et prioriteret indsatsområde for Fællesskabet i Kommissionens meddelelse af 24. november 1993 om rammerne for indsatsen til fremme af folkesundheden;

(9) Europa-Parlamentet har i sin beslutning af 16. januar 1996 om et socialt handlingsprogram på mellemlangt sigt 1995-1997 (6) anmodet Kommissionen om i henhold til de relevante procedurer at fremlægge det handlingsprogram vedrørende forureningsrelaterede sygdomme, der er omhandlet i Kommissionens ovennævnte meddelelse;

(10) på de områder, som ikke hører ind under Fællesskabets enekompetence, som f.eks. forureningsrelaterede sygdomme, handler Fællesskabet i overensstemmelse med subsidiaritetsprincippet kun hvis og i det omfang den påtænkte handling på grund af sit omfang eller sine virkninger bedre kan gennemføres på fællesskabsplan;

(11) de foreslåede foranstaltninger i dette program vil medføre en fællesskabsskabt gevinst ved at samle aktiviteter, som allerede gennemføres forholdsvis isoleret på nationalt plan, lade aktiviteterne supplere hinanden med de heraf følgende væsentlige resultater for Fællesskabet som helhed, bidrage til styrkelse af solidariteten og samhørigheden i Fællesskabet, og om fornødent fastsætte normer og standarder for god praksis;

(12) samarbejdet med de internationale organisationer, der beskæftiger sig med folkesundhed, og med tredjelande bør fremmes;

(13) Europa-Parlamentet, Rådet og Kommissionen indgik den 20. december 1994 en modus vivendi vedrørende gennemførelsesforanstaltningerne til retsakter vedtaget efter fremgangsmåden i traktatens artikel 189 B (7);

(14) i denne afgørelse fastlægges der for hele programmets varighed en finansieringsramme, der som omhandlet i punkt 1 i Europa-Parlamentets, Rådets og Kommissionens erklæring af 6. marts 1995 (8) udgør det primære referencegrundlag for budgetmyndigheden inden for rammerne af den årlige budgetprocedure;

(15) for at øge programmets værdi og virkning bør der foretages en overvågning og gennemføres en løbende evaluering af de iværksatte aktioner, især med hensyn til deres effektivitet og virkeliggørelsen af de fastsatte målsætninger;

(16) programmet skal have en varighed på tre år for at medvirke til at udvikle politikker og strategier på dette område og for at tage hensyn til udviklingen generelt i forbindelse med Fællesskabets indsats inden for folkesundhed;

(17) det er hensigtsmæssigt at fastsætte lette komitologibestemmelser for programmet, som er afpasset efter dets begrænsede varighed og udviklingsmæssige karakter -

TRUFFET FØLGENDE AFGØRELSE:

Artikel 1 Programmets varighed og generelle målsætning

1. Der vedtages et handlingsprogram for Fællesskabets indsats mod sygdomme, der forårsages, fremkaldes eller forværres af miljøforurening, i det følgende benævnt »dette program«, for perioden 1. januar 1999 til 31. december 2001 som led i indsatsen inden for folkesundhed.

2. Formålet med dette program er at medvirke til at udvikle politikker og strategier inden for sundhed og miljø, som fokuserer på forebyggelse af forureningsrelaterede sygdomme, ved:

a) at forbedre oplysning om forureningsrelaterede sygdomme, og

b) at øge forståelsen af, hvordan disse sygdomme opfattes, vurderes og håndteres, samt af forebyggende foranstaltningers effektivitet.

3. De aktioner, der skal gennemføres i henhold til dette program, og deres specifikke målsætninger er beskrevet i bilaget.

Artikel 2 Gennemførelse

1. Kommissionen sikrer i nært samarbejde med medlemsstaterne gennemførelsen af de aktioner, der er beskrevet i bilaget, i overensstemmelse med artikel 5.

2. Kommissionen samarbejder med institutioner og organisationer, der beskæftiger sig med forureningsrelaterede sygdomme.

Artikel 3 Sammenhæng og komplementaritet

Kommissionen sikrer, at der er sammenhæng og komplementaritet mellem de fællesskabsaktioner, der gennemføres under dette program, og dem, der gennemføres under andre relevante fællesskabsprogrammer og -aktioner, navnlig EF-handlingsprogrammet vedrørende sundhedsovervågning som led i indsatsen inden for folkesundhed (1997-2001) vedtaget ved Europa-Parlamentets og Rådets afgørelse nr. 1400/97/EF (9), og aktionerne inden for miljø og forskning.

Artikel 4 Budget

1. Finansieringsrammen for gennemførelsen af dette program er for den i artikel 1 omhandlede periode fastlagt til 3,9 mio. ECU.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 5 Komitologi

1. Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes, navnlig vedrørende:

a) arbejdsprogrammet

b) kriterier og procedurer for udvælgelse og finansieringen af projekter under dette program

c) proceduren for overvågning og løbende evaluering som omhandlet i artikel 7.

Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

3. Kommissionens repræsentant holder udvalget løbende orienteret om kommissionsforslag eller fællesskabsinitiativer og om iværksættelsen af programmer på andre politikområder, der er relevante for opfyldelsen af dette programs målsætninger.

Artikel 6 Internationalt samarbejde

1. Med forbehold af traktatens artikel 228 og i overensstemmelse med proceduren i artikel 5, fremmes og iværksættes der i forbindelse med gennemførelsen af dette program et samarbejde med tredjelande og med de internationale organisationer, der beskæftiger sig med folkesundhed, om de aktioner, programmet omhandler.

2. Dette program er åbent for deltagelse af de associerede lande i Centraleuropa på de vilkår for deltagelse i fællesskabsprogrammer, der er fastsat i associeringsaftalerne eller tillægsprotokollerne dertil.

Det er åbent for Cyperns og Maltas deltagelse på grundlag af supplerende bevillinger efter samme regler som dem, der gælder for EFTA-landene, i overensstemmelse med procedurer, der skal aftales med disse to lande.

Artikel 7 Overvågning og evaluering

1. Ved gennemførelsen af denne afgørelse træffer Kommissionen de nødvendige foranstaltninger til at sikre overvågning og løbende evaluering af programmet under hensyntagen til de generelle og specifikke målsætninger, der fremgår af artikel 1 og i bilaget.

2. Kommissionen forelægger i dette programs tredje år Europa-Parlamentet og Rådet en evalueringsberetning. Denne beretning forelægges også Det Økonomiske og Sociale Udvalg samt Regionsudvalget.

3. Kommissionen sørger for, at denne beretning indeholder oplysninger om fællesskabsfinansiering inden for de forskellige indsatsområder og om komplementaritet med de øvrige aktioner, der er nævnt i artikel 3, samt resultatet af den i stk. 1 i denne artikel omhandlede evaluering. Beretningen bør med henblik på dette programs indsatsområder ligeledes behandle udviklingen i Fællesskabets indsats inden for folkesundhed.

Udfærdiget i . . ., den . . .

På Europa-Parlamentets vegne

Formand

På Rådet vegne

Formand

(1) EFT C 214 af 16.7.1997, s. 7.

(2) EFT C 19 af 21.1.1998, s. 6.

(3) EFT C 64 af 27.2.1998, s. 91.

(4) Europa-Parlamentets udtalelse af 11. marts 1998 (endnu ikke offentliggjort i Tidende), Rådets fælles holdning af 30. april 1998 og Europa-Parlamentets afgørelse af . . . (endnu ikke offentliggjort i Tidende).

(5) EFT C 304 af 23.11.1991, s. 6.

(6) EFT C 32 af 5.2.1996, s. 24.

(7) EFT C 102 af 4.4.1996, s. 1.

(8) EFT C 102 af 4.4.1996, s. 4.

(9) EFT L 193 af 22.7.1997, s. 1.

BILAG

AKTIONER OG SPECIFIKKE MÅLSÆTNINGER

I. AKTIONER FOR BEDRE OPLYSNING OM FORURENINGSRELATEREDE SYGDOMME

>TABELPOSITION>

1. Fastlæggelse af en prioritering med henblik på at identificere de sygdomme, i forbindelse med hvilke specifikke forurenende stoffer menes at spille en rolle, bl.a. ved sammenligning af sådanne sygdommes prævalens og/eller incidens med deres relation til data om miljøfaktorer i de forskellige dele af Fællesskabet.

2. Undersøgelse af datakvaliteten inden for disse sygdommes epidemiologi og påvisning af, hvor der mangler data.

3. Revision af de foreliggende toksikologiske data om forurenende stoffer, der er involveret i disse sygdomme, og påvisning af områder med manglende viden, som det vil være vigtigt at tage op under hensyn til langtidsvirkninger og eventuelle synergier af forurenende stoffer.

II. AKTIONER FOR AT ØGE FORSTÅELSEN AF, HVORDAN DISSE SYGDOMME OPFATTES, VURDERES OG HÅNDTERES, SAMT AF FOREBYGGENDE FORANSTALTNINGERS EFFEKTIVITET

>TABELPOSITION>

1. Bidrag til forbedring af sammenligneligheden af data, der anvendes i forebyggende foranstaltninger mod forureningsrelaterede sygdomme, ved at støtte udveksling af oplysninger.

2. Fremme af aktioner og af udveksling af oplysninger om metoder til forøgelse af offentlighedens og opinionsdannernes viden om forureningsrelaterede sundhedsrisici og vurdering og håndtering heraf; fremme i hele Fællesskabet af arbejdet med at bevidstgøre befolkningen om forureningsrelaterede sundhedsrisici og om virkningen af de forskellige politikker med hensyn til forurening og sundhed.

RÅDETS BEGRUNDELSE

I. INDLEDNING

1. Kommissionen forelagde den 4. juni 1997 et forslag til Europa-Parlamentets og Rådets afgørelse om vedtagelse af et EF-handlingsprogram 1999-2001 vedrørende forureningsrelaterede sygdomme som led i indsatsen inden for folkesundhed; forslaget bygger på EF-traktatens artikel 129 (1).

2. Europa-Parlamentet afgav udtalelse den 11. marts 1998.

Det Økonomiske og Sociale Udvalg og Regionsudvalget afgav udtalelse henholdsvis den 29. oktober 1997 (2) og den 19. november 1997 (3).

3. På baggrund af disse udtalelser fremsendte Kommissionen den 16. april 1998 et ændret forslag i overensstemmelse med traktatens artikel 189 A, stk. 2.

4. Rådet fastlagde den 30. april 1998 sin fælles holdning i overensstemmelse med traktatens artikel 189 B.

II. MÅLSÆTNING

Forslaget tager sigte på et program vedrørende forureningsrelaterede sygdomme, som Kommissionen har udpeget som et prioriteret indsatsområde for Fællesskabet i sin meddelelse fra 1993.

Formålet med det foreslåede program, der skal have en varighed på fem år, er at bidrage til sikring af et højt sundhedsbeskyttelsesniveau for så vidt angår forureningsrelaterede sygdomme ved at øge den tilgængelige viden om og forståelse af sundhedsrisiciene i den forbindelse og imødegåelse deraf, navnlig for så vidt angår astma og andre luftvejssygdomme samt allergier.

For at opfylde denne målsætning fastsættes der seks aktioner i forslaget under overskrifterne:

1. Aktioner til forbedring af oplysninger om forureningsrelaterede sygdomme.

2. Risikoopfattelse og -styring i forbindelse med forureningsrelaterede sygdomme.

3. Luftvejssygdomme og allergier.

III. ANALYSE AF DEN FÆLLES HOLDNING

1. Ændringer i Kommissionens forslag

Generelle bemærkninger

De væsentligste ændringer, som Rådet har foretaget i Kommissionens forslag, er først og fremmest begrundet i ønsket om at koncentrere indsatsen om visse nøgleaktioner, hvorved en aktion på dette område iværksættes, uden at dette berører den videre udvikling af aktionen inden for folkesundhed og fastsættelsen af nye rammer, som den vil kunne indgå i.

Programmets varighed (programmets titel, betragtning 16, artikel 1)

Rådet, der er sig fuldt bevidst, hvilken betydning forureningsrelaterede sygdomme har, finder, at man i fremtiden vil skulle beskæftige sig meget med forebyggelse af disse sygdomme, og at der derfor skal tages hensyn hertil i en bredere sammenhæng og på et større grundlag.

På baggrund af disse betragtninger har Rådet besluttet, at varigheden af programmet skal fastsættes til tre år, hvilket gør det muligt at medvirke til at udvikle politikker og strategier på dette område og at tage hensyn til udviklingen generelt i forbindelse med Fællesskabets indsats inden for folkesundhed.

Programmets anvendelsesområde (artikel 1 og bilaget)

På grund af den begrænsede finansieringsramme, der er fastsat for programmets gennemførelse, og i overensstemmelse med den tankegang, der ligger bag den fælles holdning, har Rådet fundet det hensigtsmæssigt at foretage en omstrukturering og at koncentrere indsatsen om at få bedre information om forureningsrelaterede sygdomme og om at øge forståelsen af, hvordan disse sygdomme opfattes, vurderes og håndteres, samt af forebyggende foranstaltningers effektivitet.

I denne forbindelse har Rådet i vid udstrækning medtaget indholdet eller essensen af de aktioner, som Kommissionen har foreslået under mål I og II i sit forslag. I denne sammenhæng har Rådet ønsket at indsætte en aktion vedrørende undersøgelse af datakvaliteten inden for epidemiologi (aktion 2).

Ud fra samme ønske om at koncentrere indsatsen på dette stadium har Rådet desuden ladet de aspekter i de foreslåede aktioner, der mere direkte vedrører den brede befolkning, udgå.

Budget (artikel 3)

Kommissionen har med henblik på programmets gennemførelse foreslået 1,3 mio ECU for det første år, idet den overlader det til Budgetmyndigheden at fastsætte bevillingsrammen for programmets sidste fire år efter udarbejdelsen af de fremtidige finansielle overslag.

Rådet har ud fra ønsket om budgetmæssig klarhed og under hensyntagen til de budgetmæssige begrænsninger vedtaget en finansieringsramme på 3,9 mio. ECU med henblik på programmets gennemførelse i relation til den foreslåede varighed.

2. Europa-Parlamentets ændringsforslag

a) Ændringsforslag, som Kommissionen har overtaget i sit ændrede forslag

Af de tolv ændringsforslag, som Europa-Parlamentet vedtog under førstebehandlingen, har Kommissionen accepteret fire, heraf et i sin helhed (ændringsforslag nr. 7) og tre delvis (ændringsforslag nr. 3, 9 og 10).

i) Ændringsforslag, som Rådet har accepteret

Rådet har i sin fælles holdning helt overtaget ændringsforslag nr. 7 (i slutningen af aktion I 3) og i forbindelse med arbejdet med at bevidstgøre befolkningen om risiciene ændringsforslag nr. 10 (i slutningen af aktion II 2).

ii) Ændringsforslag, som Rådet ikke har accepteret

Rådet har ikke kunnet følge Kommissionen for så vidt angår ændringsforslag nr. 3 og 9. Rådet finder, at det begrænsede anvendelsesområde og det begrænsede budget, der er fastsat, ikke giver en margen for drøftelser med henblik på en klar definition af de mange berørte sygdomme eller for at føre aktioner, der direkte tager sigte på den brede befolkning.

b) Ændringer, som Kommissionen ikke har overtaget i sit ændrede forslag

i) Rådet har i vid udstrækning fulgt de begrundelser, som har fået Kommissionen til ikke at overtage visse af Europa-Parlamentets ændringsforslag, dvs.

- ændringsforslag nr. 1 og 2, som henviser til Amsterdam-traktaten, der endnu ikke er ratificeret

- ændringsforslag nr. 13, som udvider de foreslåede aktioners anvendelsesområde for meget inden for rammerne af programmet

- ændringsforslag nr. 5 vedrørende budgettet, idet den finansieringsramme, som Europa-Parlamentet har foreslået, overstiger finansieringsmuligheder inden for de nuværende finansielle overslags rammer

- ændringsforslag nr. 6, som tager sigte på en fælles horisontal bestemmelse i de afgørelser, der allerede er vedtaget på folkesundhedsområdet.

ii) For så vidt angår ændringsforslag nr. 4, 11 og 12 giver Europa-Parlamentet via disse udtryk for, at det på dette stadium ikke vil være hensigtsmæssigt at tage sigte på specifikke sygdomme, og Rådet er generelt enigt heri. Da bilag III udgår, bliver disse ændringsforslag overflødige i den fælles holdning.

IV. KONKLUSIONER

Rådet har fastholdt substansen i fremgangsmåden og målene i Kommissionens forslag, idet det samtidig har taget hensyn til den nuværende særlige situation for Fællesskabets indsats inden for folkesundheden, data og de budgetmæssige begrænsninger og nødvendigheden af at gå etapevis frem på dette meget store og sammensatte område.

(1) EFT C 214 af 16.7.1997, s. 7.

(2) EFT C 19 af 21.1.1998, s. 6.

(3) EFT C 64 af 27.2.1998, s. 91.